סאלי פירסון

סאלי פירסון, OAM (באנגלית: Sally Pearson, OAM; נולדה ב-19 בספטמבר 1986) היא אתלטית עבר אוסטרלית. היא אלופה אולימפית (לונדון 2012), פעמיים אלופת עולם (טגו 2011 ולונדון 2017), סגנית אלופת עולם (מוסקבה 2013) וסגנית אלופה אולימפית (בייג'ינג 2008) בריצת 100 מטר משוכות. סאלי מקלילן נולדה וגדלה בסידני. בגיל שמונה היא עברה לגור בגולד קוסט, שבקווינסלנד. היא גדלה לאם חד הורית, אן, שעבדה בשתי משרות על מנת לתמוך בקריירה הספורטיבית שלה. בתחילת דרכה היא התאמנה בהדרכתה של שרון האנאן. באליפות העולם באתלטיקה לנוער (עד גיל 17) שנערכה בשרברוק, קוויבק, קנדה ביולי 2003 זכתה פירסון במדליית זהב בריצת 100 מטר משוכות (76.2 ס"מ) בתוצאה של 13.42 שניות. חודש לאחר מכן, היא השתתפה באליפות העולם באתלטיקה שנערכה בפריז, צרפת בריצת שליחות 4x100 מטר בתוצאה של 44.11 שניות. באליפות העולם באתלטיקה לנוער עד גיל 19 שנערכה בגרוסטו, איטליה בשנת 2004 זכתה פירסון במדליית ארד בריצת 100 מטר בשיא אישי חדש של 11.40 שניות. והחמיצה במעט את המדליות בריצת 100 מטר משוכות. באליפות העולם שנערכה באוסקה, יפן בשנת 2007 סיימה פירסון במקום עשירי בריצת 100 מטר משוכות בתוצאה של 12.82 שניות ובמקום 16 בריצת 100 מטר בתוצאה של 11.32 שניות. בשלב המוקדמות היא קבעה שיא אישי חדש של 11.14 שניות. באולימפיאדת בייג'ינג (2008) זכתה פירסון במדליית כסף בריצת 100 מטר משוכות בתוצאה של 12.64 שניות, אחרי דון הרפר מארצות הברית (12.54 שניות) ולפני פריסילה לופז-שלייפ מקנדה (12.64 שניות). באליפות העולם שנערכה בברלין, גרמניה בשנת 2009 סיימה פירסון במקום חמישי בריצת 100 מטר משוכות בתוצאה של 12.70 שניות. המנצחת בריצה זו הייתה בריג'יט פוסטר-הילטון מג'מייקה (12.51 שניות). בשלב חצי הגמר היא קבעה תוצאה של 12.66 שניות. במשחקי חבר העמים שנערכו בדלהי, הודו בשנת 2010 זכתה פירסון במדליית זהב בריצת 100 מטר משוכות בתוצאה של 12.67 שניות. באליפות העולם באתלטיקה שנערכה בטגו, קוריאה הדרומית בשנת 2011 זכתה פירסון במדליית זהב בריצת 100 מטר משוכות תוך קביעת שיא תחרות חדש, שיא יבשתי חדש ואת תוצאת השנה בעולם, שהיא גם התוצאה הרביעית בטיבה בהיסטוריה בריצה זו – 12.28 שניות. פירסון הקדימה את הרפר ודניאל קרותרס האמריקאיות אשר קבעו כל אחת שיא אישי חדש של 12.47 שניות. כבר בשלב חצי הגמר קבעה שיא אוקיאניה חדש ואת תוצאת השנה בעולם, 12.36 שניות. באולימפיאדת לונדון (2012) זכתה פירסון במדליית זהב בריצת 100 מטר משוכות בשיא אולימפי חדש של 12.35 שניות, לפני האלופה האולימפית היוצאת דון הרפר שקבעה שיא אמריקה חדש של 12.37 שניות וקלי וולס אף היא מארצות הברית שקבעה שיא אישי חדש של 12.48 שניות. באליפות העולם שנערכה במוסקבה באוגוסט 2013 זכתה פירסון במדליית כסף בריצת 100 מטר משוכות בתוצאה של 12.50 שניות, אחרי בריאנה רולינס מארצות הברית (12.44 שניות) ולפני טיפני פורטר מבריטניה (12.55 שניות). במשחקי חבר העמים שנערכו גלאזגו שבסקוטלנד ב-2 באוגוסט 2014 זכתה פירסון במדליית זהב בפעם השנייה ברציפות בריצת 100 מטר משוכות בתוצאה של 12.67 שניות, לפני טיפני פורטר (12.80 שניות). בשל מאמץ יתר באימונים קרעה פירסון את שרירי מיתר הברך שלה ונאלצה לפרוש מהשתתפות באולימפיאדת ריו דה ז'ניירו (2016) ובכך לא הצליחה להגן על תוארה. באליפות העולם שנערכה בלונדון באוגוסט 2017 זכתה פירסון בפעם השנייה בקריירה שלה במדליית זהב בריצת 100 מטר משוכות בתוצאה של 12.59 שניות, לפני דון הרפר מארצות הברית (12.63 שניות) ופמלה דוטקייביץ' מגרמניה (12.72 שניות). בשלב חצי הגמר היא קבעה תוצאה של 12.53 שניות. פירסון התארסה לחבר שלה מהתיכון, קירן פירסון בשנת 2008 ונישאה לו באפריל 2010. בשנת 2011 זכתה פירסון בתואר אתלטית השנה בעולם. ריצת 100 מטר: 11.14 שניות (2007) ריצת 200 מטר: 23.05 שניות (2011) ריצת 100 מטר משוכות: 12.28 שניות (2011) ריצת 60 מטר: 7.30 שניות (2009) ריצת 60 מטר משוכות: 7.96 שניות (2009) מדיה וקבצים בנושא סאלי פירסון בוויקישיתוף סאלי פירסון, ברשת החברתית פייסבוק סאלי פירסון, ברשת החברתית אקס (טוויטר) סאלי פירסון, ברשת החברתית אינסטגרם סאלי פירסון, באתר הוועד האולימפי הבין-לאומי סאלי פירסון, באתר olympedia.org סאלי פירסון, באתר התאחדות האתלטיקה הבין-לאומית סאלי פירסון, באתר ליגת היהלום סאלי פירסון, באתר Track and Field (נשים) עוזי דן, המשוכה הבאה של פירסון היא החשובה מכולן, באתר הארץ, 22 ביולי 2012 אמיר ענבר, סאלי פירסון מתכוננת לעבור את המשוכה הגבוהה בחייה, באתר הארץ, 26 ביוני 2016